REPUBLIKA SRBIJA

NARODNA SKUPŠTINA

Odbor za finansije, republički budžet

 i kontrolu trošenja javnih sredstava

011 Broj:06-2/212-20

16. decembar 2020. godine

Beograd

**ZAPISNIK**

**14. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 16. DECEMBRA 2020. GODINE, U 14,00 ČASOVA**

Sednica je počela u 14,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Duško Tarbuk, Olivera Pešić, Sonja Vlahović, Goran Kovačević, Bratimir Vasiljević, Ana Čarapić, Ljiljana Kuzmanović Vujaković i Milorad Mijatović.

Sednici su prisustvovali zamenici članova Odbora: Svetlana Milijić, Zoran Tomić i Uglješa Marković,.

Sednici nisu prisustvovali članovi Odbora: Vladimir Marinković, Vojislav Vujić, Zoltan Pek i Nikola Jolović, kao ni njihovi zamenici.

 Sednici Odbora prisustvuju i poverenici iz Ministarstvafinansija:

Slavica Savičić, državni sekretar, Željko Radovanović, direktor Uprave za sprečavanje pranja novca i Dragana Dejanović, iz Uprave za javni dug.

Na predlog predsednika, Odbor je jednoglasno (13 glasova za) utvrdio dnevni red sa dopunama dnevnog reda, koji objedinjen glasi:

Dnevni red:

1. Razmatranje Predloga zakona o izmenama i dopunama Zakona o sprečavanju pranja novca i finansiranja terorizma, koji je podnela Vlada, u pojedinostima;
2. Razmatranje Predloga zakona o izmenama i dopunama Zakona o porezu na dohodak građana, koji je podnela Vlada, u pojedinostima;
3. Razmatranje Predloga zakona o izmenama i dopuni Zakona o doprinosima za obavezno socijalno osiguranje, koji je podnela Vlada, u pojedinostima;
4. Razmatranje Predloga zakona o zaduživanju Republike Srbije kod UniCredit Bank Srbija A.D. Beograd za potrebe finansiranja Projekta Ruma-Šabac-Loznica, koji je podnela Vlada, u načelu;
5. Razmatranje Predlog zakona o potvrđivanju Ugovora između Vlade Republike Srbije i Vlade Hong Konga Specijalnog administrativnog regiona Narodne Republike Kine o otklanjanju dvostrukog oporezivanja u odnosu na poreze na dohodak i na imovinu i sprečavanju poreske evazije i izbegavanja, koji je podnela Vlada;
6. Razmatranje Predloga zakona o potvrđivanju Sporazuma između Vlade Republike Srbije i Vlade Republike Francuske o saradnji u oblasti sprovođenja prioritetnih projekata u Republici Srbiji, koji je podnela Vlada;
7. Odlučivanje o upućivanju predloga da Narodna skupština, u skladu sa članom 167. Poslovnika, po hitnom postupku, razmatra Predlog odluke o prestanku funkcije predsednika Republičke komisije za zaštitu prava u postupcima javnih nabavki;
8. Odlučivanje o upućivanju predloga da Narodna skupština, u skladu sa članom 167. Poslovnika, po hitnom postupku, razmatra Predlog odluke o prestanku funkcije člana Republičke komisije za zaštitu prava u postupcima javnih nabavki;
9. Odlučivanje o upućivanju predloga da Narodna skupština, u skladu sa članom 167. Poslovnika, po hitnom postupku, razmatra Predlog odluke o izboru predsednika i jednog člana Republičke komisije za zaštitu prava u postupcima javnih nabavki;
10. Odlučivanje o zahtevu članova Odbora da 16. sednica Odbora bude zatvorena za javnost.

U skladu sa članom 76. Poslovnika, Odbor je jednoglasno (13 glasova za) odlučio da se o tačkama 4, 5. i 6. dnevnog reda ( usvojene dopune dnevnog reda) održi zajednički načelni i jedinstveni pretres, s tim da se o svakoj tački Odbor izjašnjava pojedinačno.

**Prva tačka**: Razmatranje Predloga zakona o izmenama i dopunama Zakona o sprečavanju pranja novca i finansiranja terorizma, u pojedinostima

Na ovaj predlog zakona amandman na član 20. podnela je narodni poslanik dr Aleksandra Tomić koja je predložila da se odredbe čl. 6, 7. i 8. ovog zakona primenjuju danom stupanja na snagu ovog zakona a ne po isteku šest meseci od dana njegovog donošenja kako je utvrđeno za ostale odredbe ovog zakona.

Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava jednoglasno ( 13 glasova za) je usvojio

 IZVEŠTAJ

Odbor je, u skladu sa članom 164. stav 1. Poslovnika Narodne skupštine, razmotrio amandman podnet na Predlog zakona o izmenama i dopunama Zakona o sprečavanju pranja novca i finansiranju terorizma.

Odbor je odlučio da predloži Narodnoj skupštini da prihvati sledeći amandman:

* na član 20, koji je podnela narodni poslanik Aleksandra Tomić.

**Druga tačka**: Razmatranje Predloga zakona o izmenama i dopunama Zakona o porezu na

dohodak građana, u pojedinostima

Na osnovu člana 156. stav 3. Poslovnika Narodne skupštine, Odbor za finansije, republički budžet  i kontrolu trošenja javnih sredstava jednoglasno (13 glasova za) je usvojio

I Z V E Š T A J

Odbor je, u skladu sa članom 164. stav 1. Poslovnika Narodne skupštine, razmotrio amandman podnet na Predlog zakona o izmenama i dopunama Zakona o porezu na dohodak građana.

Odbor je odlučio da predloži Narodnoj skupštini da prihvati sledeći amandman:

-na član 5, koji je podnela Vlada.

**Treća tačka:** Razmatranje Predloga zakona o izmenama i dopuni Zakona o doprinosima za obavezno socijalno osiguranje, u pojedinostima

Na osnovu člana 156. stav 3. Poslovnika Narodne skupštine, Odbor za finansije, republički budžet  i kontrolu trošenja javnih sredstava jednoglasno (13 glasova za) je usvojio

I Z V E Š T A J

Odbor je, u skladu sa članom 164. stav 1. Poslovnika Narodne skupštine, razmotrio amandman Odbora podnet na Predlog zakona o izmenama i dopuni Zakona o doprinosima za obavezno socijalno osiguranje.

Odbor je odlučio da predloži Narodnoj skupštini da prihvati sledeći amandman:

-na član 3, koji je podnela Vlada Republike Srbije.

**Četvrta, peta i šesta tačka dnevnog reda:** Razmatranje Predloga zakona o zaduživanju Republike Srbije kod UniCredit Bank Srbija A.D. Beograd za potrebe finansiranja Projekta Ruma-Šabac-Loznica, koji je podnela Vlada, u načelu; Razmatranje Predlog zakona o potvrđivanju Ugovora između Vlade Republike Srbije i Vlade Hong Konga Specijalnog administrativnog regiona Narodne Republike Kine o otklanjanju dvostrukog oporezivanja u odnosu na poreze na dohodak i na imovinu i sprečavanju poreske evazije i izbegavanja, koji je podnela Vlada; Razmatranje Predloga zakona o potvrđivanju Sporazuma između Vlade Republike Srbije i Vlade Republike Francuske o saradnji u oblasti sprovođenja prioritetnih projekata u Republici Srbiji, koji je podnela Vlada;

Predstavnici Ministarstva finansija Dragana Dejanović i Slavica Savičić, u zajedničkom načelnom i jedinstvenom pretresu po tač. 4, 5. i 6, govorile su o potrebi usvajanja navedenih zakonskih predloga, i to:

Izgradnja auto-puta Ruma-Šabac i brza saobraćajnica Šabac-Loznica važni su poduhvati Republike Srbije u drumskom transportu jer je reč o projektu koji je važan za razvoj i povezivanje stanovništva u Mačvanskom i Sremskom okrugu. Direktno zaduženje Republike Srbije iznosi 11.288.640.000 dinara, pod uslovima koji su određeni u potpisanom Ugovoru.

Sledećim zakonskim predlogom otklanja se problem dvostrukog oporezivanja fizičkih i pravnih lica - rezidenata dve države i stimuliše ulaganje kapitala rezidenata Republike Srbije u Hong Kongu i rezidenata Hong Konga u Republici Srbiji.

Razlozi za potvrđivanje Sporazuma između Vlade Republike Srbije i Vlade Republike Francuske o saradnji u oblasti sprovođenja prioritetnih projekata u Republici Srbiji odnose se na izgradnju Beogradskog metroa i na automatizaciju upravljanja elektrodistributivnom mrežom u Republici Srbiji. Procenjena vrednost iznosi 454.000.000 evra za projekat izgradnje metroa i 127.000.000 evra za projekat automatizacije distributivne mreže

Na osnovu člana 156. stav 3. Poslovnika Narodne skupštine, Odbor za finansije, republički budžet  i kontrolu trošenja javnih sredstava jednoglasno (13 glasova za) je usvojio sledeće izveštaje:

Četvrta tačka

**IZVEŠTAJ**

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o zaduživanju Republike Srbije kod UniCredit Bank Srbija A.D. Beograd, za potrebe finansiranja Projekta Ruma-Šabac-Loznica, u načelu.

Peta tačka

**IZVEŠTAJ**

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora između Vlade Republike Srbije i Vlade Hong Konga Specijalnog administrativnog regiona Narodne Republike Kine o otklanjanju dvostrukogoporezivanja u odnosu na poreze na dohodak i na imovinu i sprečavanju poreske evazije i izbegavanja.

Šesta tačka

**IZVEŠTAJ**

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Republike Francuske o saradnji u oblasti sprovođenja prioritetnih projekata u Republici Srbiji.

U nastavku, predsednik Odbora dr Aleksandra Tomić, povodom odlučivanja o tač. 7-9 utvrđenog dnevnog reda, podsetila je da sadašnjem predsedniku i jednom članu Republičke komisije za zaštitu prava u postupcima javnih nabavki mandat ističe 18. decembra 2020. godine. S obzirom na to da Narodna skupština na predlog nadležnog odbora, shodno članu 189. Zakona o javnim nabavkama, donosi odluku o izboru i razrešenju predsednika i člana Republičke komisije, postoji potreba da Odbor predloži Narodnoj skupštini da navedene odluke donese po hitnom postupku , kako bi Republička komisija nastavila sa radom u punom sastavu.

**Sedma tačka:** Odlučivanje o upućivanju predloga da Narodna skupština, u skladu sa članom 167. Poslovnika, po hitnom postupku razmatra Predlog odluke o prestanku funkcije predsednika Republičke komisije za zaštitu prava u postupcima javnih nabavki.

Odbor je jednoglasno (13 glasova za) usvojio predlog koji glasi:

Odbor za finansije, republikčki budžet i kontrolu trošenja javnih sredstava je na 12. sednici održanoj 10. decembra 2020. godine utvrdio Predlog odluke o prestnku funkcije predsednika Republičke komisije za zaštitu prava u postupcima javnih nabavki.

Odbor predlaže Narodnoj skupštini da, u skladu sa članom 167. Poslovnika Narodne skupštine, Predlog odluke o prestanku funkcije predsednika Republičke komisije za zaštitu prava u postupcima javnih nabavki (broj 02-2050/20 od 11. decembra 2020. godine) razmatra po hitnom postupku kako bi Narodna skupština što pre donela navedenu odluku i time se stvorili uslovi da se postupak izbora novog predsednika Republičke komisije okonča u što kraćem roku.

**Osma tačka:** Odlučivanje o upućivanju predloga da Narodna skupština , u skladu sa članom 167. Poslovnika, po hitnom postupku razmatra Predlog odluke o prestanku funkcije člana Republičke komisije za zaštitu prava u postupcima javnih nabavki.

Odbor je jednoglasno (13 glasova za) usvojio predlog koji glasi:

Odbor za finansije, republikčki budžet i kontrolu trošenja javnih sredstava je na 12. sednici održanoj 10. decembra 2020. godine utvrdio Predlog odluke o prestanku funkcije člana Republičke komisije za zaštitu prava u postupcima javnih nabavki.

Odbor za finansije, republički budžet i kontrolu trošenja javnih sredstava je na 14. sednici održanoj 16. decembra 2020. godine, odlučio da predloži Narodnoj skupštini da, u skladu sa članom 167. Poslovnika Narodne skupštine, Predlog odluke o prestanku funkcije člana Republičke komisije za zaštitu prava u postupcima javnih nabavki (broj 02-2051/20 od 11. decembra 2020. godine) razmatra po hitnom postupku kako bi Narodna skupština što pre donela navedenu odluku i time se stvorili uslovi da se postupak izbora novog člana Republičke komisije okonča u što kraćem roku.

**Deveta tačka:** Odlučivanje o upućivanju predloga da Narodna skupština , u skladu sa članom 167. Poslovnika, po hitnom postupku razmatra Predlog odluke o izboru predsednika i jednog člana Republičke komisije za zaštitu prava u postupcima javnih nabavki.

Odbor je jednoglasno (13 glasova za) usvojio predlog koji glasi:

Odbor za finansije, republički budžet i kontrolu trošenja javnih sredstava je na 12. sednici, održanoj 10. decembra 2020. godine, utvrdio Predlog odluke o izboru predsednika i jednog člana Republičke komisije za zaštitu prava u postupcima javnih nabavki.

Odbor za finansije, republički budžet i kontrolu trošenja javnih sredstava je, na 14. sednici održanoj 16. decembra 2020. godine, odlučio da predloži Narodnoj skupštini da, u skladu sa članom 167. Poslovnika Narodne skupštine, Predlog odluke o izboru predsednika i jednog člana Republičke komisije za zaštitu prava u postupcima javnih nabavki (broj 02-2052/20 od 11. decembra 2020. godine) razmatra po hitnom postupku kako bi Narodna skupština što pre donela odluku o izboru predsednika i jednog člana Republičke komisije, čime bi se stvorili uslovi za njen nesmetan rad u punom sastavu.

**Deseta tačka:** Odlučivanje o zahtevu članova Odbora da 16. sednica Odbora bude zatvorena za javnost.

Na osnovu člana 255. stav 3. Poslovnika Narodne skupštine, a na predlog članova Odbora, jednoglasno je odlučeno (13 glasova za) da 16. sednica Odbora, na kojoj će Odbor razmatrati inicijative za izmene i dopune propisa na osnovu nalaza i preporuka iz izveštaja o reviziji za 2019. godinu, bude zatvorena za javnost.

S obzirom na to da će na sednici biti reči o temama koje će biti osnov za donošenje Programa revizije za 2021. godinu, a  imajući u vidu da je Program revizije dokument koji nosi oznaku „poverljivo“ u skladu sa članom 49. Poslovnika Državne revizorske institucije, Odbor je odlučio da sednica Odbora bude zatvorena za javnost.

Za izvestioca i predstavnika na sednici Narodne skupštine po tač, 1-9 određena je dr Aleksandra Tomić, predsednik Odbora.

Sednica Odbora je završena u 14,40 časova.

 Sednica je tonski snimana.

            SEKRETAR                                                                    PREDSEDNIK

        Tijana Ignjatović                                           dr Aleksandra Tomić